Нафтакамскі аўтазавод

**«Нафтака́мскі аўтазаво́д»** — дзяржаўнае аўтамабілебудаўнічае прадпрыемства Расеі, заснаванае ў кастрычніку 1977 году ў Нафтакамску (цяпер Башкартастан).

На 2020 год быў найбольшым вытворцам надбудоваў на шасі «КамАЗ». Выпускаў вахтавыя і пасажырскія аўтобусы, тралейбусы і электробусы, бартавыя паўпрычэпы і прычэпы, наліўныя і сенаўборачныя самаходы, а таксама запчасткі да іх. На 2019 год вытворчая магутнасьць прадпрыемства складала 21 000 самазвальных установак, 3000 прычэпаў і 250 паўпрычэпаў, 2500 наліўных ёмістасьцяў, па 1500 грузавых прычэпаў і паўпрычэпаў, 1500 аўтобусаў і 800 вахтавых самаходаў за год. На 2020 год абслуговая сетка налічвала 134 рамонтныя майстэрні ў 60 абласьцях і аўтаноміях Расеі.

## Вырабы
На 2020 год ПАТ «Нафтакамскі аўтазавод» вырабляла:
* гарадзкія, дзіцячыя, міжгароднія пэронныя аўтобусы «НафАЗ» на дызэльным паліве і сьціснутым прыродным газе зьмяшчальнасьцю ад 36 да 111 чалавек;
* гарадзкія і прадмесьцевыя мікрааўтобусы «Бравіс» зьмяшчальнасьцю ад 42 да 50 чалавек;
* тралейбус «КамАЗ-62825» і электробус «КамАЗ-6282» на 85 чалавек;
* аўтацыстэрны «КамАЗ» ёмістасьцю ад 5600 да 16 000 літраў для вады, малака і нафтапрадуктаў;
* бартавыя паўпрычэпы «НафАЗ» ад 2 да 3 восяў і абсягам кузава ад 11 да 43,5 кубамэтраў;
* вахтавыя аўтобусы «КамАЗ» зьмяшчальнасьцю ад 2 да 30 чалавек;
* пажарную аўтацыстэрну «КамАЗ 43502» на 6 пажарнікаў, 3 кубамэтры вады і 200 літраў пены;
* паўпрычэпы «НафАЗ» ад 2 да 4 восяў падымальнасьцю ад 14 да 40 тонаў і абсягам кузава ад 18 да 91 кубамэтру;
* паўпрычэпы-цыстэрны «НафАЗ» ад 2 да 3 восяў ёмістасьцю ад 16 600 да 40 000 літраў для бітума, нафты і сьветлых нафтапрадуктаў;
* прычэпы-цыстэрны «НафАЗ» ад 8000 да 11 200 літраў для вады і нафтапрадуктаў;
* самазвалы «Бэл», «КамАЗ» і «Мэрсэдэс-Бэнц» з абсягам плятформы ад 6 да 30 кубамэтраў;
* самазвальныя паўпрычэпы «НафАЗ» ад 2 да 3 восяў і абсягам плятформы ад 18 да 30 кубамэтраў;
* самазвальныя прычэпы «НафАЗ» ад 2 да 3 восяў і абсягам плятформы ад 7,8 да 33 кубамэтраў;
* сельскагаспадарчыя аўтацягнікі «КамАЗ» падымальнасьцю ад 18 да 25 тонаў з абсягам надбудовы ад 30 да 67 кубамэтраў, а таксама варашылкі, касілкі, трактарныя прычэпы і збожжавозы «НафАЗ».

## Мінуўшчына

25 сьнежня 1970 году Дзяржаўны камітэт па справах будаўніцтва СССР выдаў Загад № 65 «Аб стварэньні заводу па вытворчасьці аўтасамазвалаў і лябёдак» у Нафтакамску (Башкірская АССР). 8 студзеня 1971 году міністар аўтамабільнай прамысловасьці СССР зацьвердзіў Загад № 4 пра ўзьвядзеньне заводу, якое пачалося 13 ліпеня 1972 году. 15 красавіка 1977 году на Нафтакамскім заводзе аўтасамазвалаў сабралі 1-ы 10-тонны самазвал «КамАЗ-5511». 11 кастрычніка 1977 году запусьцілі галоўны канвэер для сэрыйнага вырабу 10 000 самазвалаў за год. У 1981 годзе адчынілі 1-ю чаргу вытворчасьці вахтавых аўтобусаў магутнасьці 3000 аўтобусаў за год. 19 траўня 1982 году выпусьцілі 100-тысячны самазвал «КамАЗ-5511». У 1985 годзе пачалі выпускаць аўтацыстэрну на 16 300 літраў нафтапрадуктаў, легкавы прычэп «Пчолка» на 300 кг і лябёдкі самавыцягваньня да аўтамабіля «КамАЗ-4310». 12 лютага 1993 году прадпрыемства пераўтварылі ў адкрытае акцыянэрнае таварыства «Нафтакамскі аўтазавод». 6 сьнежня 2000 году выпусьцілі 1-ы гарадзкі аўтобус «НафАЗ-5299». У кастрычніку 2002 году здалі 2-ю чаргу аўтобуснай вытворчасьці зь нямецкім лакафарбавым абсталяваньнем. У студзені 2007 году пачалі зьбіраць нідэрляндзкія аўтобусы «Ван дэр Легтэ» («ВДЛ»; Валкенсвард, правінцыя Паўночны Брабант). 28 жніўня 2012 году выпусьцілі электробус «НафАЗ-52992» з зарадам на 200 км ходу. У студзені 2013 году пачалі зборку бразыльскіх аўтобусаў «Бравіс» на 25 месцаў сумесна з «Маркополё» (Кашыяс-ду-Сул, штат Рыю-Грандзі-ду-Сул). У 2015 годзе сталі выпускаць шарнірна-сучленены самазвал «Бэл». У ліпені 2016 году акцыянэрнае таварыства «НафАЗ» стала публічным. 27 сьнежня 2016 году на заводзе сталі выпускаць шасі «КамАЗ». У 2017 годзе асвоілі выпуск тралейбусаў, маразільных паўпрычэпаў і трактарных прычэпаў. У 2018 годзе «НафАЗ» выпусьціў 4629 самазвальных установак, што склала 83% установак на шасі «КамАЗ» і 39% прададзеных у Расеі. Таксама вырабілі 802 гарадзкія аўтобусы (20% расейскага рынку) і 262 надбыдовы для вахтавых і гарадзкіх аўтобусаў (26%), 136 аўтацыстэрнаў (9%) і 2419 прычэпаў (8%).

## Крыніцы

## Вонкавыя спасылкі
* 

Катэгорыя:Вытворцы аўтобусаў
Катэгорыя:Расейскія кампаніі
Катэгорыя:Вытворцы электробусаў
Катэгорыя:Башкартастан
Катэгорыя:Вытворцы тралейбусаў
Катэгорыя:Дзяржаўныя кампаніі
Катэгорыя:Вытворцы грузавых аўтамабіляў
Катэгорыя:Аўтамабілебудаўнічыя кампаніі СССР
Катэгорыя:Зьявіліся ў 1977 годзе